Χάρτης Κοινωνικής και Αλληλέγγυας Οικονομίας

Ανάγκες-Προκλήσεις-Μέλλον

Απολογισμός 28/06/2017

Περιεχόμενα

[1 Περίληψη 2](#_Toc488136310)

[2 Πρόγραμμα 4](#_Toc488136311)

[3 Χαρτογράφηση & Ανάλυση Αναγκών: Παρουσίαση Αποτελεσμάτων 5](#_Toc488136312)

[4 Σχολιασμός ευρημάτων & προκλήσεων: Η διεθνής εμπειρία 9](#_Toc488136313)

[5 Θεματικά εργαστήρια 12](#_Toc488136314)

[5.1 Προώθηση υπηρεσιών & εμπορική δραστηριότητα 12](#_Toc488136315)

[5.1.1 Σκέψεις σχετικά με τα ευρήματα της έρευνας και την εκδήλωση 12](#_Toc488136316)

[5.1.2 Προκλήσεις 12](#_Toc488136317)

[5.1.3 Προτάσεις 13](#_Toc488136318)

[5.2 Χρηματοδότηση & Οικονομική βιωσιμότητα 13](#_Toc488136319)

[5.2.1 Σκέψεις σχετικά με τα ευρήματα της έρευνας και την εκδήλωση: 13](#_Toc488136320)

[5.2.2 Προτάσεις 13](#_Toc488136321)

[5.3 Ενδυνάμωση δεξιοτήτων & εκπαίδευση 14](#_Toc488136322)

[5.3.1 Σκέψεις σχετικά με τα ευρήματα της έρευνας και την εκδήλωση: 14](#_Toc488136323)

[5.3.2 Προτάσεις 15](#_Toc488136324)

# Περίληψη

Στις 28 Ιουνίου πραγματοποιήθηκε στο Μουσείο Μπενάκη το πρώτο μέρος της εκδήλωσης «Χάρτης Κοινωνικής και Αλληλέγγυας Οικονομίας: Ανάγκες-Προκλήσεις-Μέλλον». Στην εκδήλωση παρουσιάστηκαν τα πρώτα ευρήματα της Έρευνας για τη Χαρτογράφηση του οικοσυστήματος και των αναγκών της Κοινωνικής και Αλληλέγγυας Οικονομίας (Κ.ΑΛ.Ο. ). Η έρευνα εκπονήθηκε από την Social Enterprise UK (SEUK) την European Village (EV).

Η εκδήλωση ξεκίνησε με χαιρετισμό της Αναπληρώτριας Υπουργού Εργασίας Ράνιας Αντωνοπούλου. Στη συνέχεια ακολούθησε παρουσίαση βασικών σημείων και ευρημάτων της έρευνας, την οποία προλόγισε η διευθύντρια Συνεργασιών & Προγραμμάτων του British Council, Αναστασία Ανδρίτσου. Τα ευρήματα παρουσίασαν οι Nick Temple (SEUK) και ο Γιώργος Τσιτσιρίγκος (EV).

Ακολούθησε διεθνές πάνελ ομιλητών για το σχολιασμό των ευρημάτων και ανοικτός διάλογος με το κοινό. Στη συνέχεια, το κοινό είχε την ευκαιρία να συμμετάσχει σε μικρότερες ομάδες εργασίας που στόχο είχαν να τροφοδοτήσουν με σχόλια τη διαδικασία και τα ευρήματα της έρευνας αλλά και να αναφέρουν συγκεκριμένες προκλήσεις της Κ.ΑΛ.Ο. και τις λύσεις που προτείνουν. Οι ομάδες εργασίας ήταν τρεις και εστίασαν αντίστοιχα στις ακόλουθες θεματικές:

1. Προώθηση υπηρεσιών & εμπορική δραστηριότητα
2. Χρηματοδότηση & Οικονομική βιωσιμότητα
3. Ενδυνάμωση δεξιοτήτων & εκπαίδευση

Η εκδήλωση έκλεισε με την παρουσίαση των αποτελεσμάτων της κάθε ομάδας εργασίας από εκπρόσωπό της. Την παρουσίαση της εκδήλωσης ανέλαβε η Έλενα Καλημέρη, Ειδική Σύμβουλος του Ειδικού Γραμματέα Κοινωνικής και Αλληλέγγυας Οικονομίας. Την εκδήλωση παρακολούθησαν 133 άτομα, εκπρόσωποι φορέων Κ.ΑΛ.Ο. , ακαδημαϊκοί, διοικητικές αρχές και άλλοι φορείς που υποστηρίζουν με τις υπηρεσίες τους την ανάπτυξη του τομέα.

# Πρόγραμμα

**Τετάρτη 28 Ιουνίου**

**09:30** **Εγγραφές**

**10:00** **Χαιρετισμός**

***Ράνια Αντωνοπούλου***, *Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης*

**10:20-11:15 Χαρτογράφηση & Ανάλυση Αναγκών: Παρουσίαση Αποτελεσμάτων**

***Αναστασία Ανδρίτσου****, British Council*

***Nick Temple****, Social Enterprise UK*

***Γιώργος Τσιτσιρίγκος****, European Village*

**11:15-11:30 Ανοικτή Συζήτηση**

**11:30-12:00 Διάλειμμα για καφέ**

**12:00-13:15 Σχολιασμός ευρημάτων & προκλήσεων: Η διεθνής εμπειρία**

**Συντονισμός Πάνελ:**

***Paula Woodman****, Global SE programme Senior Advisor British Council*

**Ομιλητές:**

***Αντώνης Βορλόου****, Ειδικός Γραμματέας Κοινωνικής & Αλληλέγγυας Οικονομίας, Υπουργείο Εργασίας, Κοινωνικής Ασφάλισης και Κοινωνικής Αλληλεγγύης*

***The Baroness Glenys Thornton,*** *Labour and Co-operative member of the UK House of Lords*

***Dana Verbal****, European Commission*

***Roberto Randazzo****, Politecnico di Milano – Department of Management, Economics and Industrial Engineering*

***Jason Nardi,*** *RIPESS EU - Solidarity Economy Europe*

**13:15-14:00 Διάλειμμα για ελαφρύ γεύμα**

**14:00-15:45 Θεματικά εργαστήρια**

**16:00-17:00 Κλείσιμο εκδήλωσης: Επόμενα βήματα**

# Χαρτογράφηση & Ανάλυση Αναγκών: Παρουσίαση Αποτελεσμάτων

Βασικά στοιχεία και ευρήματα της έρευνας που παρουσιάστηκαν είναι τα εξής:

* Ο πληθυσμός στον οποίο εστάλη το online ερωτηματολόγιο χωρίστηκε σε τρεις τομείς:

1. Σε άτυπες ομάδες χωρίς νομική μορφή (138 φορείς)
2. Σε φορείς που είναι ήδη εγγεγραμμένοι στο μητρώο ή πληρούν τις προϋποθέσεις να εγγραφούν ακόμη κι αν δεν είναι ήδη εγγεγραμμένοι (1428 φορείς)
3. Σε φορείς που δεν πληρούν τις προϋποθέσεις εγγραφής στο μητρώο, αλλά δραστηριοποιούνται στο χώρο της Κ.ΑΛ.Ο. και χαρακτηρίζονται ως φορείς που δραστηριοποιούνται στο χώρο της κοινωνικής επιχειρηματικότητας (81 φορείς)

* Οι φορείς που συμπλήρωσαν το ερωτηματολόγιο ήταν 251, με το 90% αυτών να έχουν νομική μορφή και το 77% αυτών να είναι εγγεγραμμένοι στο μητρώο.
* Το 68% αυτών ιδρύθηκαν τα τελευταία 5 χρόνια και το 40% αυτών τα τελευταία 3 χρόνια
* Η πιο συχνή έδρα των εγχειρημάτων είναι η Αττική, ενώ ακολουθούν η Κεντρική Μακεδονία, η Θεσσαλία, η Ανατολική Μακεδονία & Θράκη και η Κρήτη.
* Ο πιο συχνός αριθμός μελών είναι τα 5 έως 10.
* Το εμπόριο είναι η πιο συχνή δραστηριότητα, ενώ οι περισσότεροι φορείς χαρακτηρίζονται για τις δημοκρατικές διαδικασίες που ακολουθούν.
* Η εμπορική δραστηριότητα των φορέων ποικίλει και εκτείνεται σε πάρα πολλούς τομείς, όπως η τροφή, η εκπαίδευση, τη κοινωνική μέριμνα, ο τουρισμός, το περιβάλλον.
* Ο ετήσιος κύκλος εργασιών είναι μικρότερος των 10.000€ για περισσότερους από τους μισούς φορείς, ενώ το 15% ξεπερνούν τα 100.000€.
* Στη μεγάλη τους πλειοψηφία οι φορείς αναμένουν ότι ο κύκλος εργασιών τους θα αυξηθεί μέσα στον επόμενο χρόνο μέσα από την ανάπτυξη νέων υπηρεσιών, την επέκταση των υπηρεσιών που προσφέρουν ήδη και την προσέλκυση νέων πελατών.
* Το 20% των φορέων είχε πλεόνασμα τον τελευταίο χρόνο, ενώ το 31% είχε ζημία. Ένα 42% είχε ισορροπία εσόδων – εξόδων. Όπου υπήρχε πλεόνασμα χρησιμοποιήθηκε κυρίως για δημιουργία θέσεων εργασίας και για επενδύσεις.
* Η κυριότερη πηγή εσόδων των φορέων είναι πρωτίστως οι συναλλαγές με το κοινό, καθώς επίσης και οι συναλλαγές με τον ιδιωτικό τομέα. Παράλληλα, πολλοί φορείς έχουν δημιουργήσει κάποιου είδους συνεργασίες με οργανισμούς όπως οι δήμοι, τα πανεπιστήμια και η κοινωνία των πολιτών.
* Η χρηματοδότηση των φορέων τον τελευταίο χρόνο έχει προκύψει κατά 26% από συγκεκριμένες χορηγίες, κατά 21% από δωρεές, ενώ σημαντικές είναι και οι μη χρηματικές συνεισφορές σε προϊόντα και υπηρεσίες.
* Πάνω από τους μισούς φορείς έχουν κάτω από 5 εργαζόμενους, ενώ για το 47% των εργαζομένων η απασχόλησή τους στο φορέα είναι η κύρια πηγή εισοδήματός τους.
* Ο κυριότερος στόχος των φορέων είναι η δημιουργία εργασιακών ευκαιριών, ενώ σημαντικοί στόχοι είναι επίσης η προώθηση της κοινωνικής αλλαγής, η προστασία του περιβάλλοντος, η υποστήριξη ατόμων που ανήκουν σε ευάλωτες ομάδες και η προώθηση ενός διαφορετικού μοντέλου εργασίας.
* Η πλειοψηφία των φορέων εστιάζει στην επίτευξη τόσο οικονομικού αποτελέσματος όσο και κοινωνικού οφέλους.
* Τα κυριότερα εμπόδια για τη λειτουργία και την ανάπτυξη των φορέων σχετίζονται με τη δυνατότητα χρηματοδότησης και τη ρευστότητα. Επίσης ως εμπόδια αναφέρονται η έλλειψη γνώσης και συνείδησης ως προς την Κ.ΑΛ.Ο. στην Ελλάδα, καθώς και νομοθετικά και γραφειοκρατικά ζητήματα.
* Από την ποιοτική έρευνα (focus groups και συνεντεύξεις) προέκυψε ότι το οικοσύστημα παρουσιάζει μεγάλη ποικιλία σε ό,τι αφορά στα κίνητρα, τις πολιτικές στάσεις, τη νομική μορφή, την οικονομική δραστηριότητα και άλλους παράγοντες.
* Οι φορείς διαφωνούν μεταξύ τους ως προς την παρεμβατικότητα που ζητούν από την πολιτεία. Σε άλλες περιπτώσεις ζητούν περισσότερη ανεξαρτησία, αναφερόμενοι κυρίως σε φορολογία, γραφειοκρατία και νομικά ζητήματα, ενώ σε άλλες ζητούν την υποστήριξη της πολιτείας, αναφερόμενοι μεταξύ άλλων σε οικονομική υποστήριξη, νομοθέτηση και ελέγχους για τη νομιμότητα και τη διαφάνεια των φορέων.
* Συχνά οι φορείς κρίνουν το νόμο ως βήμα προς τη θετική κατεύθυνση, αλλά παράλληλα ως υπερβολικά περιοριστικό, στην προσπάθειά του να παίξει το ρόλο που θα έπρεπε να παίζουν οι ελεγκτικοί μηχανισμοί για την αποφυγή της εκμετάλλευσής του. Επίσης, πολύ συχνή ήταν η αναφορά στην έλλειψη εφαρμοστικών διατάξεων σχετικά με το νόμο. Ακόμη ένα ζήτημα είναι ότι το μητρώο βρίσκεται στην Αθήνα και αυτό δυσκολεύει φορείς της επαρχίας, ενώ ταυτόχρονα πολλοί φορείς διαπιστώνουν ότι πέρα από το Υπουργείο Εργασίας, άλλες υπηρεσίες και υπουργεία δεν έχουν καλή γνώση του νόμου, με συνέπεια να υπάρχει δυσχέρεια στη συνεργασία και εξυπηρέτησή τους. *(Στη συζήτηση που ακολούθησε στη συνέχεια κατά τη διάρκεια της εκδήλωσης, διευκρινίστικε από το Υπουργείο Εργασίας ότι ο ν.4430/2016 βρίσκεται σε πλήρη ισχύ, με την εξαίρεση των υπουργικών διατάξεων για τον εθελοντισμό).*
* Η ποιοτική έρευνα ανέδειξε τα οικονομικά ζητήματα ως μεγάλης σημασίας για τους φορείς, ιδίως τη φορολόγηση και την έλλειψη ρευστότητας. Σε αντίθεση με τα αποτελέσματα του ερωτηματολογίου, στην ποιοτική έρευνα η ανάγκη για χρηματοδότηση και η ύπαρξη αρχικού κεφαλαίου για τη λειτουργία της κοινωνικής επιχείρησης δεν αναφέρονταν τόσο συχνά από τους ίδιους τους φορείς, σε αντίθεση με τους stakeholders, που αναφέρονταν στη χρηματοδότηση ως μία εκ των ων ουκ άνευ διαδικασία για την ανάπτυξη της Κ.ΑΛ.Ο., τονίζοντας την έλλειψη ηθικών τραπεζών και σχετικού ταμείου στη χώρα μας.
* Ένα σημαντικό ζήτημα που παίζει ρόλο στη λειτουργία των φορέων είναι οι διαδικασίες λήψης αποφάσεων και η διαχείριση των εσωτερικών συγκρούσεων. Η ποιοτική έρευνα έδειξε ότι ο βαθμός αφομοίωσης και συνείδησης αυτών των διαδικασιών ποικίλει ανάλογα με το φορέα και συχνά τα εν λόγω ζητήματα δημιουργούν σοβαρά προβλήματα στη λειτουργία των φορέων.
* Ο όρος «ανάπτυξη» δεν θεωρήθηκε κατάλληλος για να περιγράψει τη λειτουργία και την πορεία κάποιων εγχειρημάτων. Στην ποιοτική έρευνα, πολλοί φορείς εμφανίστηκαν αισιόδοξοι ως προς το μέλλον της Κ.ΑΛ.Ο. γενικότερα και των δικών τους φορέων πιο συγκεκριμένα, ενώ άλλοι φορείς και stakeholders ήταν περισσότερο επιφυλακτικοί, εστιάζοντας και στα προβλήματα του οικοσυστήματος. Στοιχεία των κοινωνικών επιχειρήσεων που θεωρήθηκαν ενθαρρυντικοί παράγοντες ήταν η σύνδεσή τους με την τοπική κοινωνία και με τα κοινωνικά κινήματα, η υποστήριξη από εθελοντές, η δυνατότητά τους να διαχειριστούν περίπλοκα από διαδικαστικής άποψης πρότζεκτ στα οποία ένας ιδιώτης δεν μπορεί να αντεπεξέλθει κά. Τέλος, ως πολύ σπουδαία παράμετρος αναφέρεται η δικτύωση και η δημιουργία συνεργασιών ανάμεσα στους φορείς του οικοσυστήματος.

Οι παρατηρήσεις από το κοινό που ακολούθησαν την παρουσίαση των ευρημάτων της έρευνας συνοψίζονται ως εξής:

* Πιθανώς οι φορείς να δυσκολεύονται να προσδιορίσουν πλήρως ποιες είναι οι ανάγκες τους. Παράδειγμα είναι το χαμηλό ποσοστό (14%) των φορέων που πιστεύουν ότι μία από τις προκλήσεις για την ανάπτυξη των φορέων είναι η έλλειψη επιχειρηματικών δεξιοτήτων.
* Μέρος της Κ.ΑΛ.Ο. θα έπρεπε να είναι και το ελεύθερο λογισμικό. Ας βρεθούν τρόποι να προωθηθεί.
* Υπάρχει ανάγκη για ιδιαίτερη εστίαση στις ΚΟΙΝΣΕΠ ένταξης.
* Ο νόμιμος εκπρόσωπος του φορέα είναι αυτός που επιβαρύνεται νομικά από τη λήψη ενός δανείου και αυτό αποτελεί αντικίνητρο για τη ανάληψη ρίσκων.
* Αν κανείς επενδύσει χρήματα σε έναν φορέα, δεν μπορεί να τα πάρει πίσω ποτέ, σύμφωνα με το νόμο, κάτι που είναι αποτρεπτικό για τέτοιου είδους χρηματοδότηση.

# Σχολιασμός ευρημάτων & προκλήσεων: Η διεθνής εμπειρία

Το πάνελ συντόνισε η Paula Woodman**,** ειδική σύμβουλος για το πρόγραμμα Global Social Enterprise του British Council.

Τα μέλη του πάνελ ήταν οι:

* **Jason Nardi**, μέλος του διοικητικού συμβουλίου του RIPESS
* **Baroness Gladys Thornton**, ιδρύτρια του Social Enterprise UK, πρώην Υπουργός Υγείας και Ισότητας του Ηνωμένου Βασιλείου και μέλος της Βουλής των Λόρδων
* **Roberto Randazzo**, δικηγόρος, διδάσκων στο Πολυτεχνείο του Μιλάνου για την Κοινωνική Καινοτομία και Επιχειρηματικότητα
* **Dana Verbal**, Υπεύθυνη Πολτικής στη Γενική Διεύθυνση Απασχόλησης, Κοινωνικών Υποθέσεων και Ένταξης της Ευρωπαϊκής Επιτροπής
* **Αντώνης Βορλόου**, Ειδικός Γραμματέας Κοινωνικής & Αλληλέγγυας Οικονομίας

Οι τοποθετήσεις των ομιλητών, καθώς και η συζήτηση με το κοινό που ακολούθησε, περιέλαβε μεταξύ άλλων τα εξής σημεία:

* Βρισκόμαστε στην αρχή μιας προσπάθειας και αυτό αποτελεί μεγάλη ευκαιρία. Η Ευρωπαϊκή Επιτροπή επιθυμεί στοιχειοθέτηση και οργάνωση στις πολιτικές και ταυτόχρονα συνεργασία και συνδημιουργία από όλες τις πλευρές.
* Μια αποτύπωση των οικοσυστημάτων που έγινε σε όλες τις χώρες της ΕΕ το 2014 έδειξε ότι οι χώρες όπου το περιβάλλον για την ανάπτυξη της Κ.ΑΛ.Ο. είναι πιο γόνιμο είναι αυτές όπου υπάρχει ολόκληρο το οικοσύστημα: Κεφάλαια seed, ηθικές τράπεζες, εργαλεία που ταιριάζουν στις κοινωνικές επιχειρήσεις, εγγυήσεις, μικτά συστήματα κεφαλαιακής στήριξης κ.α.
* Υπάρχει ανάγκη για εστίαση στους οργανισμούς υποστήριξης των φορέων. Η έρευνα έδειξε ότι οι φορείς δεν αναζητούν ιδιαίτερα την εκπαίδευση στα business skills. Ίσως δεν γνωρίζουν ότι χρειάζονται αυτές τις δεξιότητες. Αυτοί οι οργανισμοί υποστήριξης μπορούν να αναδείξουν την αναγκαιότητα των δεξιοτήτων και να βοηθήσουν τους φορείς να τις αποκτήσουν.
* Χρειάζεται να μελετηθούν επιτυχημένα παραδείγματα όπως αυτό της Καρδίτσας και να αναλυθούν τα χαρακτηριστικά τους, ώστε να αποτελέσουν έμπνευση και για το υπόλοιπο οικοσύστημα.
* Είναι σημαντικό να εργαστούμε για να υπάρξει κοινή αντίληψη για τι είναι και τι ρόλο παίζει η κοινωνική οικονομία. Έτσι και ο κόσμος που χρηματοδοτεί την κοινωνική οικονομία θα καταλάβει τι είναι.
* Χρειάζεται να εστιάσουμε στον κοινωνικό αντίκτυπο. Ίσως είναι προτιμότερο να γίνει η μέτρηση από επαγγελματίες, ώστε να υπάρξει διαφάνεια και να αναδειχθεί περισσότερο η δραστηριότητα. Έτσι έχει γίνει σε άλλες ευρωπαϊκές χώρες. Υπάρχουν πολλά εργαλεία για αυτό και χρειάζεται ένας οργανισμός για να βοηθά τους φορείς να μετρήσουν τον κοινωνικό αντίκτυπο.
* Οι κοινωνικές επιχειρήσεις διακρίνονται για το ήθος τους και χρειάζεται τα παραδείγματα και οι ιστορίες που προκύπτουν από το οικοσύστημα να γίνουν γνωστές, ώστε να εμπνεύσουν και να πείσουν το ευρύ κοινό και τις υπηρεσίες.
* Είναι εξαιρετικής σημασίας το κίνημα να είναι ανεξάρτητο.
* Οι κοινωνικές επιχειρήσεις χρειάζεται να χρηματοδοτηθούν από κοινωνικές τράπεζες, που γνωρίζουν το χώρο και τις ιδιαιτερότητές του.
* Στις κοινωνικές επιχειρήσεις η συχνότητα χρεοκοπιών είναι μικρότερη από το 1%, σε αντίθεση με το 10-15% των συμβατικών επιχειρήσεων. Αυτό και μόνο θα μπορούσε να αποτελεί ελκυστικό στοιχείο για τους επενδυτές.
* Θα μπορούσαν να υπάρχουν ιδιαίτεροι τύποι χρηματοδότησης, όπως ο συνδυασμός επιδότησης και δανείου, προκειμένου να προκύψουν καλύτεροι όροι για τις κοινωνικές επιχειρήσεις.
* Στην κοινωνική οικονομία δεν μιλάμε για οικονομική ανάπτυξη, αλλά για ανάπτυξη κοινοτήτων με εστίαση το μοίρασμα πόρων, έτσι ώστε τα αποτελέσματα των δράσεων να επιστρέφουν στην κοινωνία.
* Είναι αναγκαίο να υπάρξουν συνέργειες εντός του οικοσυστήματος και να αυξηθεί η επαφή των κοινωνικών επιχειρήσεων με το κοινό.
* Λείπει η εκπαίδευση σε ό,τι αφορά στους τρόπους χρηματοδότησης και τις δυνατότητες που υπάρχουν. Μια τέτοια εκπαίδευση θα μπορούσε να δώσει σημαντική ώθηση.
* Η μέτρηση του κοινωνικού αντικτύπου είναι εξαιρετικής σημασίας. Ίσως θα ήταν σωστό ένας φορέας να μπορεί να εγγραφεί στο μητρώο μόνο εφόσον έχει πραγματοποιήσει τις σχετικές μετρήσεις.
* Σημαντική είναι η αξιολόγηση των φορέων, όχι μόνο κάθετα από την πολιτεία, αλλά και οριζόντια από άλλους φορείς του οικοσυστήματος.
* H κρατική παρέμβαση μπορεί να φτάσει έως ένα σημείο, γιατί διαφορετικά θα δημιουργήσει ένα τεχνητό οικοσύστημα. Συνεπώς χρειάζεται πρωτοβουλία από τα κάτω.
* Μέρος της πολιτικής του υπουργείου είναι να δημιουργηθούν φορείς υποστήριξης που προέρχονται από το ίδιο το οικοσύστημα, καθώς και ταμείο κοινωνικής οικονομίας για δάνεια (εγγυήσεις, μικροδάνεια, μεγαλύτερα δάνεια).
* Η γραφειοκρατία θα μειωθεί με την ψηφιοποίηση του μητρώου.
* Είναι σημαντικό οι κοινωνικές επιχειρήσεις να αποδείξουν στο κοινό ότι κάνουν κάτι διαφορετικό από τις κλασικές επιχειρήσεις.
* Είναι πολύ σημαντικό οι κοινωνικές επιχειρήσεις να μπορούν να συμμετέχουν σε διαγωνισμούς για δημόσιες συμβάσεις. Αυτή τη στιγμή η κοινωνικές επιχειρήσεις δεν μπορούν να ανταγωνιστούν τις κλασικές επιχειρήσεις σε ό,τι αφορά στις δημόσιες συμβάσεις, γι’ αυτό η Ευρωπαϊκή και Ελληνική νομοθεσία δίνει τη δυνατότητα ευνοϊκότερων όρων για τις πρώτες.
* Ο τρόπος που ορίζουμε την Κ.ΑΛ.Ο. ποικίλει ανάμεσα στις χώρες της ΕΕ και εξαρτάται από κοινωνικούς, επιχειρησιακούς και διοικητικούς παράγοντες. Ο κοινωνικός σκοπός, το κέρδος, η δημοκρατική δομή, η αλληλέγγυα δράση και το κοινωνικό όφελος αποτελούν κάποια από τα κριτήρια. Υπάρχουν, ωστόσο, φορές που μια νομική μορφή ταιριάζει σε ένα συγκεκριμένο ορισμό, αλλά στην ουσία είναι μια εταιρία περιορισμένης ευθύνης.
* Οι ευρωπαϊκές οδηγίες δεν έχουν απόλυτο χαρακτήρα και εξαρτάται από την εκάστοτε κυβέρνηση πώς θα τις εφαρμόσει.
* Το ζήτημα της φοροαπαλλαγής είναι λεπτό, γιατί εγείρει ζητήματα ίσης αντιμετώπισης με τον ανταγωνισμό. Είναι, λοιπόν, πολύ σημαντικό να προσδιορίζεται πολύ καλά σε ποιές περιπτώσεις και με ποιά κριτήρια μια κοινωνική επιχείρηση θα τύχει ευνοϊκής φορολογικής αντιμετώπισης.
* Περισσότερα στοιχεία για τα διαφορετικά νομοθετικά πλαίσια στις χώρες της ΕΕ μπορεί κανείς να βρει στο <http://esela.eu/>

# Θεματικά εργαστήρια

## Προώθηση υπηρεσιών & εμπορική δραστηριότητα

Συντονιστής: Χρυσόστομος Γαλανός

### Σκέψεις σχετικά με τα ευρήματα της έρευνας και την εκδήλωση

* Υπάρχει απόσταση ανάμεσα στην ελληνική και την ευρωπαϊκή πραγματικότητα. Χρειάζεται να επιταχύνουμε για να καλύψουμε αυτή την απόσταση.
* Χρειάζεται να δημιουργηθούν υπηρεσίες για την προώθηση προϊόντων και υπηρεσιών (πχ. από το Υπουργείο Εξωτερικών).
* Το κοινό γνωρίζει ελάχιστα για την Κ.ΑΛ.Ο. και έχει προκατάληψη απέναντί της. Χρειάζεται να δράσουμε, ώστε να αλλάξουμε αυτή τη νοοτροπία.
* Κάποιοι θεώρησαν ότι οι τοποθετήσεις από το πάνελ ήταν θετικές αλλά υπερβολικά γενικές.
* Κάποιοι ανέμεναν ένα χρονοδιάγραμμα δράσεων και συγκεκριμένες δεσμεύσεις από το υπουργείο.
* Ένα πρόβλημα του νόμου είναι ότι για να συμμετάσχει μια ΚΟΙΝΣΕΠ σε ένα πρόγραμμα, χρειάζεται τα μέλη της να έχουν λευκό ποινικό μητρώο. Ωστόσο, σε μία ΚΟΙΝΣΕΠ ένταξης τα μέλη μπορεί να έχουν βεβαρημένο ποινικό μητρώο.
* Κάποιοι συμμετέχοντες απογοητεύτηκαν από την εκδήλωση και θα την ήθελαν καλύτερα οργανωμένη. Περίμεναν σωστότερη παρουσίαση της μελέτης, με περισσότερα στοιχεία και πιο συστηματική. Επίσης, θεώρησαν αρνητικό το γεγονός ότι οι συμμετέχοντες δεν είχαν το draft report στα χέρια τους εκ των προτέρων.

### Προκλήσεις

* Υπάρχει ανάγκη να γίνει κατανοητό γιατί οι κοινωνικές επιχειρήσεις δεν προωθούνται ισότιμα σε σχέση με τις άλλες επιχειρήσεις
* Το κόστος παραγωγής στις κοινωνικές επιχειρήσεις είναι υψηλό, λόγω του ότι λειτουργούν με άξονες το ηθικό εμπόριο και την ηθική συνεργασία, καθώς επίσης και επειδή λαμβάνουν υπόψη τους τον περιβαλλοντικό τους αντίκτυπο.
* Είναι πολύ δύσκολο μια κοινωνική επιχείρηση να πιστοποιήσει την επιπρόσθετη αξία του προϊόντος της με όρους ηθικού εμπορίου ή ηθικής συνεργασίας.

### Προτάσεις

* Δημιουργία κοινού εμπορικού σήματος για κοινωνικές επιχειρήσεις
* Περισσότερη δικτύωση που θα προωθεί τις συμπράξεις και τις πρωτοβουλίες καθώς και την κοινή προώθηση των προϊόντων και των υπηρεσιών.
* Σεμινάρια και webinars για κοινωνικές επιχειρήσεις ίδιων κλάδων.
* Φοροαπαλλαγές για ΚΟΙΝΣΕΠ
* Δάνεια με ορίζοντα τριετίας για κοινωνικές επιχειρήσεις
* Δημιουργία υφυπουργείου Κ.ΑΛ.Ο.
* Δραστηριότητες για ευαισθητοποίηση του κοινού στην Κ.ΑΛ.Ο.

## Χρηματοδότηση & Οικονομική βιωσιμότητα

Συντονιστής: Δημήτρης Στρατάκος

### Σκέψεις σχετικά με τα ευρήματα της έρευνας και την εκδήλωση:

* Οι φορείς δεν συνειδητοποιούν ότι χρειάζονται ορισμένες δεξιότητες (πχ. Business skills)
* Χρειάζονται τεχνικές λύσεις για αποπληρωμή δανείων
* Ξεκάθαρες προϋποθέσεις επιλεξιμότητας χρηματοδοτήσεων
* Υπάρχει δυσκολία στην ανάπτυξη συνεργειών λόγω διαφορετικών συμφερόντων
* Χρειάζεται περισσότερος χρόνος για να συζητηθούν οι προκλήσεις
* Υπάρχουν ζητήματα σε ό,τι αφορά στη διανομή κερδών στις ΚΟΙΝΣΕΠ
* Υπάρχουν ζητήματα σε ό,τι αφορά στις εισφορές ασφάλισης των Συν. Εργαζομένων
* Πώς αποκτούμε πρόσβαση στις πηγές χρηματοδότησης; Χρειάζεται περισσότερη πληροφόρηση σε αυτό το θέμα.
* Το κράτος δεν έχει διαχειρισθεί σωστά τους πόρους και δεν έχει σχεδιάσει σωστά τα εκπαιδευτικά προγράμματα σε ό,τι αφορά στην Κ.ΑΛ.Ο.

### Προτάσεις

Τρόποι χρηματοδότησης

* Δημιουργία ανεξάρτητου από το κράτος ταμείου χρηματοδότησης των κοινωνικών επιχειρήσεων
* Το 1 ‰ του τζίρου του χρηματιστηρίου και το 1 ‰ του τζίρου του ΟΠΑΠ να διατίθεται για την Κ.ΑΛ.Ο. στα πλαίσια της εταιρικής ευθύνης
* Ευαισθητοποίηση του ιδιωτικού τομέα σε ό,τι αφορά στη χρηματοδότηση των κοινωνικών επιχειρήσεων
* Πρόσβαση σε όλα τα ευρωπαϊκά προγράμματα
* Κεφάλαιο σποράς/Εκκίνησης: Microfinance, equity funding, smart funding
* Μικροπιστώσεις και δυνατότητα συμμετοχής επενδυτών, social angels στις χρηματοδοτήσεις

Τρόποι δανεισμού

* Ταμείο Εγγυοδοσίας για να μπορέσουν να δίνονται μικροπιστώσεις
* Τραπεζικός δανεισμός με την μορφή μικροπιστώσεων PLUS

Άλλες ιδές & προτάσεις

* Τα μέλη των ΑΜΚΕ να μπορούν να είναι και εργαζόμενοι
* Μέλη ΚΟΙΝΣΕΠ με βεβαρημένο ποινικό μητρώο να μπορούν να λάβουν δάνεια
* Λεπτομερής υπολογισμός των οικονομικών μιας επιχείρησης (αρχική αξία και εκτίμηση των μελλοντικών κερδών της) ώστε η χρηματοδότηση να δίνεται με βάση αυτούς τους υπολογισμούς
* Αντιμετώπιση των προκλήσεων που προκύπτουν στην πραγματική οικονομία καθώς και των νέων τάσεων της Αγοράς.
* Απλοποίηση διαδικασιών για τη δημιουργία τραπεζικού λογαριασμού

## Ενδυνάμωση δεξιοτήτων & εκπαίδευση

Συντονίστρια: Κατερίνα Σαραντίδου

### Σκέψεις σχετικά με τα ευρήματα της έρευνας και την εκδήλωση:

* Η έρευνα είχε θετικά στοιχεία
* Κάποιοι συμμετέχοντες θα ήθελαν να έχουν το draft report στα χέρια τους πριν την παρουσίαση
* Το ερωτηματολόγιο θα έπρεπε να έχει εστιάσει στους δήμους
* Ο χρόνος για ερωτήσεις μετά την παρουσίαση ήταν λίγος
* Η μεθοδολογία της έρευνας θα έπρεπε να είχε παρουσιαστεί
* Χρειάζεται αποκέντρωση, ανάπτυξη της Κ.ΑΛ.Ο. έξω από την Αττική
* Πώς θα μπορούσαμε να βοηθήσουμε τους φορείς να αντιληφθούν ότι ίσως χρειάζονται περισσότερη υποστήριξη;
* Πώς θα μπορούσαμε να εμπλέξουμε τα πανεπιστήμια στην ανάπτυξη δεξιοτήτων;
* Οι κατηγορίες των κοινωνικών επιχειρήσεων χρειάζεται να είναι ξεκάθαρες στο τελικό report
* Είναι σημαντικό να στηρίζουμε τις κοινωνικές επιχειρήσεις και μέσα από τα πρότζεκτ (πχ προσλαμβάνοντας μία ΚΟΙΝΣΕΠ για το catering)
* Υπάρχει ανάγκη για εστίαση στον εαυτό μας
* Απόκτηση γνώσης στη διοίκηση, το μάρκετινγκ, το εμπόριο, τα οικονομικά και τη λογιστική
* Ανάπτυξη δεξιοτήτων στη διαχείριση του χρόνου και του στρες
* Εκμάθηση της δεξιότητας μέτρησης του κοινωνικού αντικτύπου

### Προτάσεις

* Εντοπίζουμε ποιες είναι οι ανάγκες, εστιάζοντας στους λόγους που κάποιοι φορείς δεν είναι πια ενεργοί.
* Δημιουργούμε ένα πρόγραμμα σπουδών που θα εκπονείται από τις ίδιες τις ΚΟΙΝΣΕΠ, οι οποίες διαθέτουν τόσο τις εκπαιδευτικές δεξιότητες όσο και την εμπειρία του χώρου.
* Παρέχουμε ψυχολογική υποστήριξη σε άτομα άνω των 45 ετών που δραστηριοποιούνται στο οικοσύστημα σε διαφορετικό επαγγελματικό χώρο από αυτόν στον οποίον βρίσκονταν στο παρελθόν.